REGULAMENTUL (CE) NR. 376/2007 AL COMISIEI
din 30 martie 2007
de modificare a Regulamentului (CE) nr. 2042/2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1592/2002 al Parlamentului European și al Consiliului din 15 iulie 2002 privind normele comune în domeniul aviației civile și instituirea unei Agenții Europene pentru Siguranța Aviației (1), în special articolele 5 și 6,
întrucât:
(1)
Până la 28 martie 2007, în perioada de tranziție în timpul căreia statele membre au fost pe deplin răspunzătoare de toate aspectele legate de emiterea autorizațiilor de zbor, Regulamentul (CE) nr. 2042/2003 (2) nu s-a aplicat în ceea ce privește aeronavele exploatate în temeiul unei astfel de autorizații și prin urmare lucrările de întreținere la aceste aeronave s-au efectuat în conformitate cu regulile interne ale fiecărui stat membru.
(2)
Datorită naturii autorizațiilor de zbor care se emit pentru fiecare situație în parte pentru aeronavele care, din diferite motive, nu pot respecta cerințele pentru emiterea certificatelor de navigabilitate, este imposibilă stabilirea de reguli generale pentru întreținerea acestor aeronave. În schimb, ar trebui definite, în condițiile de zbor aprobate pentru fiecare caz în parte, prevederi corespunzătoare cu privire la întreținere.
(3)
Adoptarea de noi cerințe și proceduri administrative în Regulamentul (CE) nr. 1702/2003 al Comisiei din 24 septembrie 2003 de stabilire a normelor de punere în aplicare privind certificarea pentru navigabilitate și mediu a aeronavelor și a produselor, reperelor și dispozitivelor, precum și certificarea întreprinderilor de proiectare și producție (3) cu privire la emiterea de autorizații de zbor ar trebui completată cu modificarea Regulamentului (CE) nr. 2042/2003 al Comisiei, în scopul exceptării aeronavelor care funcționează în temeiul unei autorizații de zbor de la aplicarea respectivului regulament și de a face în schimb referire la prevederile cu privire la întreținere incluse în condițiile de zbor aprobate asociate autorizației de zbor.
(4)
Prin urmare, Regulamentul (CE) nr. 2042/2003 trebuie modificat în consecință.
(5)
Măsurile prevăzute de prezentul regulament se bazează pe avizul emis de Agenția Europeană pentru Siguranța Aviației (4) în conformitate cu articolul 12 alineatul (2) litera (b) și cu articolul 14 alineatul (1) din Regulamentul (CE) nr. 1592/2002.
(6)
Măsurile prevăzute de prezentul regulament sunt conforme cu avizul comitetului menționat în articolul 54 alineatul (3) din Regulamentul (CE) nr. 1592/2002,
ADOPTĂ PREZENTUL REGULAMENT:
Articolul 1
În Regulamentul (CE) nr. 2042/2003 articolul 3 alineatul (3) se înlocuiește cu următorul text:
„(3) Prin derogare de la prevederile alineatului (1), menținerea navigabilității unei aeronave care deține o autorizație de zbor se garantează pe baza aranjamentelor privind menținerea navigabilității specificate în autorizația de zbor emisă în conformitate cu anexa (partea 21) la Regulamentul (CE) nr. 1702/2003 al Comisiei.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 martie 2007.